НыбжьыщIэхэр IэщIагъэхэм щагъэгъуазэ
Къэбэрдей-Балъкъэр къэрал университетым иджыблагъэ къыщызэрагъэпэщащ «IэщIагъэм хэгъэгъуэзэнымкIэ республикэ тхьэмахуэ-2017» фIэщыгъэр зиIа лэжьыгъэ убгъуа. Абы и программэм ипкъ иткIэ, университетым и унафэщIхэр, егъэджакIуэхэр яхуэзащ, псалъэмакъ купщIафIэхэр драгъэкIуэкIащ курс нэхъыжьхэм щIэс студентхэм, ди щIыналъэм и курыт школхэм щеджэ ныбжьыщIэхэм, абыхэм я адэ-анэхэм. Тхьэмахуэ лэжьыгъэм хэтащ КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм и IэщIагъэлIхэр, егъэджэныгъэмкIэ щIыналъэ IэнатIэхэм, курыт школхэм я унафэщIхэр, нэгъуэщIхэри.
Iуэхугъуэ зэмылIэужьыгъуэ куэд къызэщIиубыдащ а тхьэмахуэ лэжьыгъэм. Апхуэдэт, къапщтэмэ, КъБКъУ-м и къудамэ псоми щекIуэкIа «IэщIагъэм щыгъэгъуэзэн, лэжьыгъэ IэнатIэкIи къызэгъэпэщын» «стIол хъурей» зэIущIэхэр. Абыхэм кафедрэхэм я унафэщIхэр, егъэджакIуэхэр ныбжьыщIэхэм нэхъ куууэ щахутепсэлъыхьащ зыхурагъаджэ IэщIагъэм хэлъ щхьэхуэныгъэхэм, хьэлэмэтагъхэм, щэхухэм. КъБКъУ-м и институтхэмрэ факультетхэмрэ щекIуэкIащ темэ хэхахэм ятещIыхьа дерс зэIухахэр, семинар-тренингхэр. Абыхэм ящыщт, къапщтэмэ, университетым и медицинэ колледжым и студентхэм къызэхуэсахэр мастэ хэлъхьэкIэм, сабий къалъхуагъащIэхэм уазэрыкIэлъыплъыпхъэм я хабзэхэм зэрыщагъэгъуэзар, студент нэхъыжьхэр IT-технологиехэм, финанс Iуэхухэм, ухуэныгъэм, туризмэмрэ хьэщIэщ Iуэхумрэ ныбжьыщIэхэм зэрахутепсэлъыхьар, нэгъуэщIхэри.
Тхьэмахуэ лэжьыгъэм къриубыдэу КъБКъУ-м и Щэнхабзэ центрым, Темыркъан Хьэту и цIэр зезыхьэм, щекIуэкIащ «КъытщIэхъуэ щIэблэр IэщIагъэхэм щыгъэгъуэзэнымкIэ щIыналъэпсо Iуэху еплъыкIэ убзыхун» щIэныгъэ-практикэ конференц. Абы и лэжьыгъэм хэтащ КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министрым и къуэдзэ Къэжэр Артур, КъБКъУ-м и ректорым и къалэнхэр зыгъэзащIэ Къумыкъу Iэуес, университетым и Школ академие цIыкIум и пашэ Насып Артур, Бахъсэн щIыналъэм егъэджэныгъэмкIэ и IэнатIэм и унафэщI Абрэдж Тамарэ, Налшык дэт гимназие №4-м и унафэщI Нэгъуей Риммэ, университетым и институтхэм, факультетхэм я унафэщIхэр, республикэм и курыт школхэм я лIыкIуэхэр, нэгъуэщIхэри.
ЗэIущIэр къыщызэIуихым Къумыкъу Iэуес жиIащ республикэм и еджапIэ нэхъыщхьэр ди щIыналъэм и курыт школхэм ядэлэжьэну, абыхэм щIэс ныбжьыщIэхэр иджырей IэщIагъэхэм хагъэгъуэзэну зэрыхьэзырыр. Абы и псалъэм дыщIигъуу конференцым хэтхэм захуигъэзащ Къэжэр Артур. Ар тепсэлъыхьащ КъБКъУ-м иужьрей илъэсхэм зыIэригъэхьа ехъулIэныгъэхэм, абы щезыгъаджэ IэщIагъэлIхэм щIэныгъэ куурэ зэфIэкI лъагэрэ зэрабгъэдэлъыр, езы университетри УФ-м и еджапIэ нэхъыщхьэ нэхъыфI 50-м зэрыхиубыдэр къыхигъэщу.
ЩIэныгъэ-практикэ конференцым и етIуанэ Iыхьэр секцэ зэмылIэужьыгъуэхэм щекIуэкIащ. Апхуэдэу абы къызэщIиубыдащ семинар щхьэхуэри.
КъБКъУ-м и ЩIэныгъэ советыр щызэхуэс пэшым къыщызэрагъэпэща зэпеуэхэри хьэлэмэтт. Абы хэтащ 1 — 4-нэ (япэ гуп), 5 — 7-нэ (етIуанэ гуп) классхэм щеджэ школакIуэ цIыкIухэр. Дэтхэнэ гупми хэтхэм зэпеуэм и утыку кърахьащ «IэщIагъэхэм я парад» фIэщыгъэр зиIа унэтIыныгъэм хуэкIуэу ягъэхьэзыра проектхэр. Ахэр ехъулIэныгъэкIэ пхызыгъэкIыфахэм зэхьэзэхуэм и фIыщIэ, щIыхь тхылъхэр иратащ.
«IэщIагъэм хэгъэгъуэзэнымкIэ республикэ тхьэмахуэ-2017» Iуэхугъуэм къриубыдэу университетым щылэжьащ «Иджырей лъэхъэнэм, къэкIуэну зэманым я IэщIагъэхэр» гъэлъэгъуэныгъэ хьэлэмэт. ГъащIэ гъусэ ящIыну IэщIагъэ къыхэхынымкIэ ныбжьыщIэхэм ари сэбэп къахуэхъуащ.
ЖЫЛАСЭ Маритэ.
